Gŉ woord vanaand van RamaphosaPresident Cyril Ramaphosa (Foto: JUSTIN TALLIS/ AFP) Pres. Cyril Ramaphosa sal nie vanaand die land toespreek oor sy toekoms as president van die land en leier van die ANC nie. “Watter besluit die president ook al neem, moet gerugsteun word deur die beste belang van die land en daardie besluit kan nie oorhaastig geneem word nie.” Só het Vincent Magwenya, woordvoerder van die presidensie, Donderdagaand enkele oomblikke voordat hy na die lughawe moes vertrek aan lede van die media gesê. Magwenya het vroeër die dag bevestig dat die president “binnekort” die land gaan toespreek oor die pad vorentoe nadat ŉ onafhanklike paneel verdoemende bevindings oor die Phala Phala-skandaal gemaak het. “Ons vra om verskoning vir die indruk dat hy [Ramaphosa] vanaand die nasie sou toespreek. Soos ek aangedui het, het ek geen tydlyne verskaf nie, maar net aangedui dat die aankondiging op hande is,” het hy gesê. “Dit is steeds waar dat hy die land binnekort sal toespreek omdat die president aan die land moet aandui watter aksie geneem moet word.” Vincent Mangwenya, woordvoerder van die presidensie. (Foto: Siyabulela Duda) Magwenya het benadruk dat Ramaphosa bewus is van die enormiteit en dringendheid van die kwessie, asook wat sy aankondiging sal beteken vir die land en die stabiliteit van die regering. “Die president is besig om die verslag deur te werk en is in samesprekings gewikkel met ŉ aantal rolspelers in die regerende party,” sê hy. “Ons is in ŉ buitengewone tyd in ons demokrasie.” Magwenya kon nie duidelikheid gee oor die vermoede dat Ramaphosa as president en leier van die ANC gaan bedank nie, maar slegs gesê dat hy “ŉ aantal opsies oorweeg”. “Dit gaan nie oor wat die beste vir hom is nie, dit gaan oor wat in die beste belang van die land is. Hy moet dit noukeurig oorweeg en nie ŉ oorhaastige besluit neem nie.” Magwenya sê dit is nog onduidelik hoe Ramaphosa se bewegings vir die volgende paar dae gaan lyk.